ARRONDO ALDASORO (EH Bildu, 2015-02-05):
Beno ba, orain bai hasiko naiz erdibidekoa baloratzen.
Uribe-Etxebarria jauna, lehen puntua, horrela esanez "el Parlamento Vasco muestra su compromiso con la negociación colectiva en el marco que más favorezca los derechos de los trabajadores", horrela pentsatzen du Alderdi Jeltzaleak defendatzea gure negoziazio kolektiborako euskal esparru propioa? Ez dut ulertzen, benetan.
Ez dakit ondo pentsatutako erdibidekoa izan den. Ez dakit benetan hori pentsatzen duzuen ere, horrela baldin bada, oraindik larriagoa iruditzen zait, iruditzen zait hor egon behar zela gure proposamenean zegoena hasieratik, hemengo markoaren defentsa bat egitearena behintzat. Hori desagertu egin da, sinatu duzuena beste gauza bat da guztiz gainera.
Bakoitzaren zuzenketa irakurtzen baldin badugu, bai Itxaso jaunak aurkeztutakoa eta baita ere Uribe-Etxebarria jaunak aurkeztutakoa, ez du zerikusirik adostu duzuenarekin.
Are gehiago, Itxaso jaunak aurkeztutako zuzenketak zuzenean dei bat egiten zuen saltoki handienetan hemengo hitzarmenak aplikatzeari eta hori eskatzen zion jaurlaritzari eta orain aldatu du guztiz, ez dakit zergatik, ez dakit Alderdi Sozialistak zer zor dion Alderdi Jeltzaleari edo ez dut ulertzen, baina ez zentzurik aurkeztutako zuzenketak eta adostutako erdibidekoak.
Nik uste dut esplikazio bat baino gehiago eman beharko duela Itxaso jaunak, zeren bi gauza guztiz desberdinak dira.
Bigarren puntuari heltzerakoan. Beno, hemen esan da behin eta berriz eta bereziki Itxaso jaunaren aldetik, sindikatua aipatu da. Nik zioan ELA sindikatua aipatu baldin badut izan da beraiek ekarri zutelako proposamena eta talde parlamentario guztioi helarazi ziguten, guztioi helarazi ziguten eta horregatik iruditzen zait zilegi dela esatea nondik datorren proposamena, bainan hori esanda, ezin da gaia desbideratu sindikatu bat edo biren gain ez dakit zer arazo edo ardura botatzen negoziazio kolektiboaren gainean.
Denok dakigunean edo behintzat guk bai, badakigu negoziazio kolektibo hau baldin badago dagoen bezala, ez dela sindikatu baten edo biren arduragatik, baizik eta lan erreforma batzuei dena eman dielako eta herri honetan dugulako patronal bat ez dagoena prest inolako aurrerapausorik emateko, eta lege hori goitik behera eta behetik gora betetzen duelako.
Beraz, ez bota baloiak beste alde batera eta gaia gainera gaur ez zen zehazki hori.
Gaia ez den bezala elkarrizketa soziala, ez da. Aipatzen da gizarte elkarrizketako mahaia proposamenean eta hori ez da markoa gai honetarako eta hori zuek ere zoritxarrez badakizue eta hala eta guztiz ipintzen duzue proposamenean.
Badakizue gaur egun ez duela zilegitasunik, ez duela balio horretarako eta, are gehiago, ez du zilegitasunik sindikatuen aldetik denak ez daudelako, gehiengoa ez dagoelako, bainan patronalaren aldetik ere eta kasu honetan merkataritzari buruz hitz egiten baldin badugu, patronala ere ez dagoelako, zeren hor bakarrik Confebask dago.
Merkataritzako patronalak ez daude hor, batzuk behintzat ez daude. Orduan, hemen elkarrizketa mahaia ateratzea gaur, ba benetan nahiko, ez dakit, beste interes batzuk uste dut daudela azpian eta ez hainbeste defendatzea 7.000 langileek duten egoera tamalgarria.
Gainera, saltoki handi hauetan, enpresa horiek etekinak dituztenean behin eta berriro eta aplikatzen dutenean ondoko denda txikian aplikatzen dena baino baldintza kaskarragoak eta iruditzen zaigu beste aldera begiratzea instituzioetatik, Legebiltzar honetatik, Jaurlaritzatik ez dela zentzuzkoa.
Ez dela bidezkoa, gainera. Beste aukera batzuk badaudela behintzat ahal dena egiteko errealitate penagarri hori aldatzeko eta gaur zuek hemen adostu duzuenarekin, ez dakit zer lortu nahi duzuen. Elkarrizketa sozial mahaia badagoela aldarrikatzea? Orain elkarrizketa mahai hori dedikatu behar dela merkataritza arloan saltoki handien egoera bideratzea? Ez duzue sinesten ere eta hori da lotsagarriena.
Beraz, gaur ez da aterako, seguro 7.000 langile horiek berriro ere pentsatuko dutela instituzioek ezer gutxi egiten dutela beraien alde, bainan gure aldetik argi esan nahi dugu bidezkoa iruditzen zaigula eskatzen dutena eta gainera herri honek eskubidea duela bere esparru, negoziazio kolektiborako esparru propioa izateko.
Eta hori ez baldin bada gaur, beste egun batean izango da, baina bidea egiten jarraituko dugu.